b'\n_START_ARTICLE_\nM/S Ulsund\n_START_PARAGRAPH_\nM/S Ulsund oli norjalainen rahtialus, joka upposi Norjan etel\xc3\xa4rannikolla 27. helmikuuta 1998. Aluksen koko seitsenhenkinen miehist\xc3\xb6 menehtyi onnettomuudessa. Miehist\xc3\xb6st\xc3\xa4 kuusi oli suomalaisia ja yksi virolainen._NEWLINE_Ulsund oli 2 400 tonnin alumiinilastissa matkalla Pietarista kohti Hoyangeria Norjassa. Alus poikkesi 25. helmikuuta K\xc3\xb6\xc3\xb6penhaminassa, miss\xc3\xa4 sen p\xc3\xa4\xc3\xa4lliikk\xc3\xb6 vaihtui, lasti tarkastettiin ja polttoaine-, vesi- sek\xc3\xa4 muonavarastoja t\xc3\xa4ydennettiin._NEWLINE_Alukselta l\xc3\xa4hetettiin h\xc3\xa4t\xc3\xa4sanoma 27. helmikuuta kello 21.25 paikasta 57 astetta 57.8 minuuttia pohjoista leveytt\xc3\xa4 ja 6 astetta 12.6 minuuttia it\xc3\xa4ist\xc3\xa4 pituutta. Aluksen p\xc3\xa4\xc3\xa4llikk\xc3\xb6 ilmoitti, ett\xc3\xa4 alus oli kallistunut 6 astetta, sen vasen parras ja kansi olivat veden alla ja ett\xc3\xa4 laivaan p\xc3\xa4\xc3\xa4si vett\xc3\xa4, jota yritettiin pumpata pois. Alus upposi luultavasti noin 10\xe2\x80\x9315 minuuttia my\xc3\xb6hemmin, eik\xc3\xa4 ensimm\xc3\xa4inen paikalle apuun ehtinyt alus en\xc3\xa4\xc3\xa4 l\xc3\xb6yt\xc3\xa4nyt muuta kuin meren pinnalla kelluvaa hylkytavaraa. Hylky onnistuttiin my\xc3\xb6hemmin l\xc3\xb6yt\xc3\xa4m\xc3\xa4\xc3\xa4n pienoissukellusveneen avulla._NEWLINE_Ulsundin syv\xc3\xa4ys oli matkan aikana kasvanut vesivuotojen ja K\xc3\xb6\xc3\xb6penhaminasta otetun vesi- ja polttoainet\xc3\xa4ydeenyksen vuoksi. Myrskyn aikana laivan kannella ollut lastink\xc3\xa4sittelyss\xc3\xa4 k\xc3\xa4ytetty kaivinkone oli n\xc3\xa4ht\xc3\xa4v\xc3\xa4sti irronnut kiinnityksist\xc3\xa4\xc3\xa4n ja repinyt mukanaan my\xc3\xb6s osan kansiluukuista, jolloin vett\xc3\xa4 alkoi virrata ruumaan ja laiva alkoi kallistua._NEWLINE_M/S Ulsund oli rakennettu vuonna 1971 Fredrikshavn Vaerft & Tordokin telakalla Tanskassa. Sen vetoisuus oli 1\xc2\xa0572 brt ja koneteho 920 kW. Aluksen omisti Trond A. Kittilsen Shipping A/S, ja sen kotipaikka oli Brevik Norjassa. Alus oli vuonna 1987 muutettu itselastaavaksi ja -purkavaksi (self-loader) lis\xc3\xa4\xc3\xa4m\xc3\xa4ll\xc3\xa4 sen kannelle t\xc3\xa4t\xc3\xa4 varten \xc3\x85kerman H16C -kaivinkone ja traverssi kiskoineen.'